10. การควบคุมภายใน

10.1 ระบบการควบคุมภายในและการตรวจสอบภายใน

บริษัทฯ
ได้ให้ความสำคัญต่อระบบการควบคุมภายในทั้งในระดับบริหารและระดับปฎิบัติงานอย่างมีประสิทธิภาพ
จึงได้กำหนดภาระหน้าที่อำนาจการดำเนินการของผู้ปฎิบัติงานและผู้บริหารไว้อย่างชัดเจน
มีการควบคุมดูแลการใช้ทรัพย์สินของบริษัทฯ ให้เกิดประโยชน์และมีการแบ่งแยกหน้าที่ผู้ปฎิบัติงาน
ผู้ติดตามการควบคุมและประเมินผล เพื่อการตรวจสอบระหว่างกันอย่างเหมาะสม
เพื่อให้เกิดการถ่วงดุลและตรวจสอบระหว่างกันอย่างเหมาะสม
นอกจากนี้ยังจัดให้มีการควบคุมภายในเกี่ยวกับระบบการเงิน
โดยจัดให้มีการรายงานทางการเงินเสนอผู้บริหาร คณะกรรมการบริษัท และคณะกรรมการตรวจสอบ

บริษัทฯ
จัดให้มีส่วนตรวจสอบภายในที่มีสายการบังคับบัญชาขึ้นตรงต่อคณะกรรมการตรวจสอบและกรรมการผู้จัดการ
รวมทั้งมีการรายงานผลการตรวจสอบภายในโดยตรงต่อคณะกรรมการตรวจสอบ
ที่จะทำให้ส่วนตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่ในการปฎิบัติงาน
เพื่อประเมินความเพียงพอของระบบควบคุมภายใน และทำหน้าที่ตรวจสอบ
เพื่อให้มั่นใจว่าการปฎิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการตามแนวทางที่กำหนดไว้อย่างมีประสิทธิภาพ
รวมถึงตรวจสอบการปฎิบัติตามข้อกำหนดของกฎหมายที่เกี่ยวข้องกับบริษัทฯ ตลอดจนให้คำปรึกษา
เพื่อการพัฒนาเกี่ยวกับระบบควบคุมภายใน และการกำกับดูแลกิจการที่ดี

การปฎิบัติงานของส่วนตรวจสอบภายในนั้น จะเริ่มจากการวางแผนการตรวจสอบประจำปี (Yearly
Audit Plan) ดำเนินการตรวจสอบโดยมีการเปิดโครงการตรวจสอบ
ซึ่งจะแจ้งให้แก่ฝ่ายที่เกี่ยวข้องรับทราบ จากนั้นจะทำการสำรวจข้อมูลเบื้องต้น (Preliminary
Survey) กำหนดแนวทางการตรวจสอบ (Audit Program) และดำเนินการตรวจสอบตามลำดับ
และเมื่อการตรวจสอบเสร็จสิ้นลง
ทางส่วนตรวจสอบภายในจะทำการรายงานผลการตรวจสอบพร้อมข้อเสนอแนะให้แก่ฝ่ายบริหาร
และคณะกรรมการตรวจสอบรับทราบ หลังจากนั้นจะมีการติดตามผลการตรวจสอบ
และจัดเก็บเอกสารที่สำคัญไว้เป็นหลักฐาน ทั้งนี้
ส่วนงานตรวจสอบภายในจะมีการประเมินระบบการควบคุมภายในของบริษัทฯ
อย่างสม่ำเสมอตลอดทั้งปี
โดยจะหมุนเวียนตรวจสอบในแต่ละระบบงานตามแผนการตรวจสอบประจำปี

นอกจากนี้ คณะกรรมการตรวจสอบได้รับทราบและให้ข้อคิดเห็นเกี่ยวกับข้อสังเกต
และข้อเสนอแนะของผู้สอบบัญชีภายนอกรวมถึงผลการแก้ไขของบริษัทฯ โดยในปี 2552
จากการตรวจสอบของผู้ตรวจสอบภายในและผู้สอบบัญชีภายนอกไม่พบข้อสังเกตที่มีสาระสำคัญ

2.  การประเมินความเพียงพอของระบบการควบคุมภายใน

ในการประชุมคณะกรรมการบริษัทฯ ครั้งที่ 1/2553 เมื่อวันที่ 20 กุมภาพันธ์ 2553
คณะกรรมการบริษัทฯ ร่วมกับคณะกรรมการตรวจสอบ
ได้ประชุมร่วมกันพิจารณาเรื่องประเมินความเพียงพอของระบบการควบคุมภายในของบริษัทฯ
คณะกรรมการบริษัทมีความเห็นว่า บริษัทฯ มีระบบการควบคุมภายในที่เพียงพอ และเหมาะสม
มีการติดตามควบคุมดูแลการดำเนินงานของบริษัทฯ สามารถป้องกันทรัพย์สินของบริษัทฯ ในด้านต่างๆ
5 ด้านสรุป ดังนี้

1)  ด้านองค์กรและสภาพแวดล้อม

คณะกรรมการบริษัทฯ ได้ดูแลให้มีการกำหนดเป้าหมายการดำเนินธุรกิจที่ชัดเจน และวัดผลได้
โดยได้มีการกำหนดเป้าหมายทางธุรกิจ และงบประมาณให้แต่ละหน่วยงานนำไปปฎิบัติ
มีการจัดโครงสร้างองค์กร โดยการแบ่งแยกตามหน้าที่
มีการกำหนดนโยบายเกี่ยวกับการกำกับดูแลกิจการที่ดี
มีการจัดทำนโยบายและระเบียบวิธีปฎิบัติงานเป็นลายลักษณ์อักษรในธุรกรรมด้านการเงิน
การอนุมัติจ่ายและการบริหารทั่วไปที่รัดกุม รวมทั้งการกำหนดนโยบายและแผนการปฎิบัติงาน
โดยคำนึงถึงความเป็นธรรมต่อคู่ค้า เพื่อประโยชน์ของบริษัทฯ ในระยะยาว

2) การบริหารความเสี่ยง

บริษัทฯ มีการพิจารณาถึงลักษณะความเสี่ยงที่บริษัทฯ ประสบอยู่หรือคาดว่าจะประสบ
และวิเคราะห์โอกาสที่ความเสี่ยงนั้นๆ จะเกิดผลกระทบของความเสี่ยงต่อบริษัทฯ
โดยฝ่ายบริหารของบริษัทฯ มีการประชุมเพื่อพิจารณาความเสี่ยงจากภาวะอุตสาหกรรม การแข่งขัน
รวมทั้งพิจารณาหาแนวทางแก้ไข เพื่อลดความเสี่ยงดังกล่าว

3) การควบคุมการปฎิบัติงานของฝ่ายบริหาร

คณะกรรมการบริษัทฯ ไดกำหนดอำนาจและระดับการอนุมัติรายการเป็นไปอย่างเหมาะสม
มีการแบ่งแยกหน้าที่ที่อาจเอื้อให้เกิดการกระทำที่ทุจริตออกจากกัน
มีการกำหนดขั้นตอนและวิธีการทำธุรกรรมกับผู้ถือหุ้นรายใหญ่ กรรมการ
ผู้บริหารหรือผู้ที่เกี่ยวข้องกับบุคคลดังกล่าวอย่างเหมาะสม เพื่อป้องกันการถ่ายเทผลประโยชน์
รวมทั้งมีมาตรการที่จะติดตามให้การดำเนินงานของบริษัทฯ
เป็นไปตามข้อกำหนดของกฎหมายที่เกี่ยวข้อง

4)  ระบบสารสนเทศและการสื่อสารข้อมูล

บริษัทฯ มีการจัดการด้านระบบสารสนเทศ
เพื่อให้เกิดการตัดสินใจบนพื้นฐานที่มีข้อมูลที่มีคุณภาพและเพียงพอต่อการตัดสินใจ
ไม่ว่าจะเป็นข้อมูลทางการเงินหรือข้อมูลอื่น ดังนั้น
การสื่อสารข้อมูลดังกล่าวไปยังผู้ที่เกี่ยวข้องจึงเป็นสิ่งจำเป็นอย่างยิ่ง
โดยมีการจัดทำเอกสารประกอบการประชุม ซึ่งระบุข้อมูลที่สำคัญต่างๆ ให้คณะกรรมการบริษัทฯ
ได้พิจารณาล่วงหน้าก่อนการประชุม และใช้ประกอบการตัดสินใจ นอกจากนี้
ยังมีการจัดทำรายงานการประชุม มีการจัดเก็บเอกสารประกอบการบันทึกบัญชีแยกไว้เป็นหมวดหมู่
รวมทั้งการติดตามว่า ฝ่ายบริหารได้ใช้นโยบายบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจของบริษัทฯ

5)  ระบบการติดตาม

บริษัทฯ มีการติดตามอย่างสม่ำเสมอว่า ได้มีการปฎิบัติตามเป้าหมายที่วางไว้
ระบบการควบคุมภายในยังดำเนินอยู่อย่างต่อเนื่อง
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป รวมทั้งข้อบกพร่องต่างๆ
ได้รับการแก้ไขอย่างทันท่วงที
โดยมีการเปรียบเทียบผลการดำเนินงานของฝ่ายบริหารกับเป้าหมายที่กำหนดไว้และในกรณีที่ผลการดำเนินที่เกิดขึ้นมีความแตกต่างจากเป้าหมายที่กำหนดไว้
บริษัทฯ ได้ดำเนินการแก้ไขภายในระยะเวลาที่เหมาะสม
รวมทั้งการจัดให้มีระบบการตรวจสอบภายใน
เพื่อเป็นกลไกสำคัญที่มีความเป็นอิสระในการตรวจสอบการปฎิบัติตามระบบการควบคุมภายใน

(โปรดดูรายละเอียดของรายงานคณะกรรมการตรวจสอบ และ
แบบประเมินความเพียงพอของระบบการควบคุมภายใน ในเอกสารแนบ 3 ประกอบ)